ميليو
لوسايطي ؤلا لميليو بالنݣليزية Midfielder بلعربية لاعب وسط هي بلاصة من لبلايص د اللعب فالرياضة د كورة لوسايطية غاليبا كايكونو فلوسط ديال التيران وفالتشكيلة كايجيو مابين الدفايعية ولمهاجمين شي وسايطية كايلبو غير الدور ديال الديفاع فاش كايهرسو لهجمات ديال لفرقة لوخرة هادو كايتسماو وسايطية دفايعية لمدريب يقدر يخدم واحد لعدد ديال لوسايطية على حساب التشكيلة ديالو وداك لݣروپ ديال الدفايعية كايتسمى ميليوتيران لمدريبين كايكلفو واحد من دوك لوسايطية باش يهرس لهجمات ديال لفرقة لوخرة ولخرين كايكلفهوم باش يصاوبو فرص ديال التسجيل أولا يكونو عندهوم أدوار ديال الديفاع ولهوجوم فنفس لوقت لوسايطي هو لكوايري اللي غاليبا كايقطع مسافات كبار فالتيران فلماطش لوسايطية هوما اللي كايشدو كورة بزاف ديال لوقت فكورة داكشي علاش كايكونو هوما اللي رقاق مابين ݣرانهوم فلفرقة